- Jeg har tapt mange poeng og mye penger der
Lørdag starter Northug sitt niende forsøk på å vinne Tour deSki. Han har flere 2. og 3. plasser. Mens seier gir 690.00 kroner i premiepenger, så har 2. plass gitt 380.000 kroner, mens 3. plassen er verdt 228.000 kroner. Northug har altså aldri vunnet. - Jeg har nå ikke gjort det da. Jeg har bare ikke vært god nok. Kjensgjerningen er vel at det har skåret seg litt i den siste bakken. Ett av mine beste år så var det (Lukas) Bauer som ble for sterk. De andre årene har jeg bare vært sliten når jeg har kommet inn i bakken. Der har jeg tapt mange poeng og mye penger, sier Northug til VG. - Har du fokus renn for renn eller på bakken allerede? - Jeg har fokus renn for renn. Det som kommer før bakken passer meg bra. Jeg er ikke den klatreren som er god nok til å dra i fra, hvis jeg er sammen med noen andre som er gode til å klatre. Jeg må ha et forsprang, og sånn som touren er lagt opp nå, så er det nesten umulig, og da vet jeg at jeg må være pigg og ha en god dag om jeg skal være med å kjempe om en seier opp der, sier Northug.Han kom til Tyskland og Oberstdorf 1. januar. Fredag (i dag) møtte han og resten av de norske tour-løperne pressen. Northug var blid og skjeggstubbene korte. Han gikk meget avslappet rundt i en grå joggebukse. - Hvilke etapper har du sett deg ut som de viktigste på denne touren? - Det viktigste er et godt utgangspunkt foran den lange etappen i Toblach. Da er listen lagt foran de to siste etappene i Val di Fiemme. Å være med å krige om etappeseier der (Toblach), å være først i mål der, vil være viktig for meg om jeg skal kjempe om pallplass sammenlagt, svarer Northug.Martin Johnsrud Sundby vant Tour de Ski i fjor, foran Chris Jespersen og Petter Northug. Dette sier Northug om styrkeforholdet mellom ham og Sundby foran årets Tour de Ski: - Han har vært en bedre distanseløper enn meg i år og i fjor. Det kommer han sikkert til å være i touren her og. Og han er en bedre klatrer, så jeg trenger å være med der fremme når det skjer. Jeg trenger å gjøre en god sprint også. Jeg er avhengige av sånne ting. Mens han kan redde seg litt mer inn på distanserennene. Styrkeforholdet er nok at han er mye sterkere enn meg i bakken, svarer Northug. Tour de Ski starter med prolog lørdag. Damene går tre kilometer, mens herrene skal gå fire kilometer.
Vinneren av Tour de Ski får 690.000 kroner. Petter Northug (28) mener den siste bakken har kostet ham mye penger.